สมเด็จพระเจ้าอยู่หัวเสด็จพระราชดำเนินไปในการพระราชกุศลพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร
วันนี้ (28 ต.ค.2560)  เวลา  17.34  น.   สมเด็จพระเจ้าอยู่หัวเสด็จพระราชดำเนินโดยรถยนต์พระที่นั่งจากพระที่นั่งอัมพรสถาน พระราชวังดุสิต ไปยังพระที่นั่งดุสิตมหาปราสาท  ในพระบรมมหาราชวัง ในการพระราชกุศลพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร   ทางประตูวิเศษไชยศรี  ประตูพิมานไชยศรี  ผ่านหน้าพระที่นั่งจักรีมหาปราสาท  ทหารกองเกียรติยศถวายความเคารพ วงดุริยางค์บรรเลงเพลงสรรเสริญพระบารมี

		ในโอกาสนี้  สมเด็จพระเทพรัตนราชสุดาฯ สยามบรมราชกุมารี  ทูลกระหม่อมหญิงอุบลรัตนราชกัญญา สิริวัฒนาพรรรณวดี  พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ  พระเจ้าหลานเธอ พระองค์เจ้าพัชรกิติยาภา  พระเจ้าหลานเธอ พระองค์เจ้าสิริวัณณวรีนารีรัตน์  พระเจ้าหลานเธอ พระองค์เจ้าสิริภาจุฑาภรณ์  และพระเจ้าหลานเธอ พระองค์เจ้าอทิตยาทรกิติคุณ  โดยเสด็จในการนี้ด้วย

		ครั้นเสด็จพระราชดำเนินเข้าพระที่นั่งดุสิตมหาปราสาท  ทรงจุดธูปเทียนเครื่องราชสักการะพระบรมอัฐิและพระอัฐิสมเด็จพระบรมราชบุพการี ณ พระแท่นมหาเศวตฉัตรจำนวน 12 พระโกศ แล้วทรงจุดธูปเทียนเครื่องราชสักการะพระบรมอัฐิ พระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งประดิษฐานในบุษบกแว่นฟ้าเหนือพระแท่นสุวรรณเบญจดล

		สมเด็จพระเจ้าอยู่หัวทรงจุดธูปเทียนเครื่องนมัสการบูชาพระพุทธรูปประจำพระชนมวารของพระบรมอัฐิและพระอัฐิสมเด็จพระบรมราชบุพการี ที่พระแท่นมณฑลมุก 
		จากนั้นทรงประเคนพัดรองที่ระลึกงานทรงบำเพ็ญพระราชกุศลพระบรมอัฐิ แด่สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก  แด่สมเด็จพระราชคณะ พระราชาคณะที่จะถวายพระธรรมเทศนาและสวดพระพุทธมนต์ 31 รูป พระสงฆ์รับอนุโมทนา 4 รูป  และพระสงฆ์สดับปกรณ์ 12 รูป  แล้ว ประทับพระราชอาสน์		
		เมื่อพระสงฆ์ 30 รูปสวดพระพุทธมนต์จบ  สมเด็จพระเจ้าอยู่หัวทรงทอดผ้าไตร  พระสงฆ์ที่สวดพระพุทธมนต์สดับปกรณ์พระบรมอัฐิพระบาทสมเด็จพระปรมินทรมหาภูมิพลอดุลยเดช บรมนาถบพิตร  ทรงหลั่งทักษิโณทก พระสงฆ์ถวายอนุโมทนา ถวายอดิเรก ถวายพระพรลา

สมเด็จพระเจ้าอยู่หัวทรงจุดธูปเทียนเครื่องทรงธรรม  ทรงจุดธูปเทียนเครื่องทองน้อยสำหรับพระบรมอัฐิและพระอัฐิพระบรมราชบุพการี และสำหรับพระบรมอัฐิพระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงธรรม  แล้วประทับพระราชอาสน์  ทรงศีล  พระราชาคณะถวายศีลและถวายพระธรรมเทศนากัณฑ์ 1 จบแล้ว ถวายอนุโมทนา  พระสงฆ์ 4 รูปรับอนุโมทนา 
		สมเด็จพระเจ้าอยู่หัวทรงประเคนจตุปัจจัยไทยธรรมบูชากัณฑ์เทศน์และทรงทอดผ้าไตร  พระสงฆ์ที่ถวายพระธรรมเทศนาและพระสงฆ์รับอนุโมทนารวม 5 รูป สดับปกรณ์ ถวายอดิเรก ถวายพระพรลา 
		เจ้าพนักงานนิมนต์พระสงฆ์ 12 รูป สวดมาติกา จบ  ทรงทอดผ้าไตร  พระสงฆ์สดับปกรณ์พระบรมอัฐิและพระอัฐิสมเด็จพระบรมราชบุพการี ที่อัญเชิญออกประดิษฐานในการพระราชกุศลนี้  มีพระบรมอัฐิพระบาทสมเด็จพระจุลจอมเกล้าเจ้าอยู่หัว รัชกาลที่ 5  พระบรมอัฐิพระบาทสมเด็จพระมงกุฎเกล้าเจ้าอยู่หัว รัชกาลที่ 6  พระบรมอัฐิพระบาทสมเด็จพระปกเกล้าเจ้าอยู่หัว รัชกาลที่ 7  พระบรมอัฐิพระบาทสมเด็จพระปรเมนทรมหาอานันทมหิดล พระอัฐมรามาธิบดินทร รัชกาลที่ 8  พระอัฐิสมเด็จพระศรีพัชรินทรา บรมราชินีนาถ พระบรมราชชนนี พระพันปีหลวง  พระอัฐิสมเด็จพระศรีสวรินทิรา บรมราชเทวี พระพันวัสสาอัยยิกาเจ้า  พระอัฐิสมเด็จพระนางเจ้ารำไพพรรณี พระบรมราชินี ในรัชกาลที่ 7  พระอัฐิสมเด็จพระบรมโอรสาธิราช เจ้าฟ้ามหาวชิรุณหิศ สยามมกุฎราชกุมาร  พระอัฐิสมเด็จพระมหิตลาธิเบศร อดุลยเดชวิกรม พระบรมราชชนก  พระอัฐิสมเด็จพระศรีนครินทรา บรมราชชนนี  พระอัฐิสมเด็จพระราชปิตุจฉา เจ้าฟ้าวไลยอลงกรณ์ กรมหลวงเพ็ชร์บุรีราชสิรินธร  และพระอัฐิสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์
		สมเด็จพระเจ้าอยู่หัวทรงพระดำเนินไปทรงกราบพระพุทธรูปประจำพระชนมวารของพระบรมอัฐิและพระอัฐิสมเด็จพระบรมราชบุพการี ที่แท่นมณฑลมุก  ทรงกราบพระบรมอัฐิและพระอัฐิสมเด็จพระบรมราชบุพการี ที่หน้าพระแท่นมหาเศวตฉัตร  ทรงกราบพระบรมอัฐิพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่บุษบกแว่นฟ้า  ทรงรับการถวายความเคารพของผู้ไปเฝ้าทูลละอองธุลีพระบาท  แล้วเสด็จพระราชดำเนินกลับ  ทหารกองเกียรติยศถวายความเคารพ, วงดุริยางค์บรรเลงเพลงสรรเสริญพระบารมี 
		โดยตลอดเส้นทางที่เสด็จพระราชดำเนินไปและเสด็จพระราชดำเนินกลับ  มีประชาชนทุกหมู่เหล่าจำนวนมาก รวมทั้งประชาชนจิตอาสา ในโครงการ "เราทำความดี ด้วยหัวใจ" ไปเฝ้าทูลละอองธุลีพระบาทรับเสด็จ อยู่ตลอดสองข้างทางที่รถยนต์พระที่นั่งแล่นผ่าน 
ข่าวในพระราชสำนัก สทท.